CELEX: C2005/143/70
Language: da
Date: 2005-06-11 00:00:00
Title: Sag T-112/05: Sag anlagt den 2. marts 2005 af Akzo Nobel NV, Akzo Nobel Nederland BV, Akzo Nobel Chemicals International BV, Akzo Nobel Chemicals BV og Akzo Nobel Functional Chemicals BV mod Kommissionen for De Europæiske Fællesskaber

11.6.2005   
            
            
               DA
            
            
               Den Europæiske Unions Tidende
            
            
               C 143/37
            
         Sag anlagt den 2. marts 2005 af Akzo Nobel NV, Akzo Nobel Nederland BV, Akzo Nobel Chemicals International BV, Akzo Nobel Chemicals BV og Akzo Nobel Functional Chemicals BV mod Kommissionen for De Europæiske Fællesskaber
   (Sag T-112/05)
   (2005/C 143/70)
   Processprog: engelsk
   Ved De Europæiske Fællesskabers Ret i Første Instans er der den 2. marts 2005 anlagt sag mod Kommissionen for De Europæiske Fællesskaber af Akzo Nobel NV, Arnhem (Nederlandene), Akzo Nobel Nederland BV, Arnhem (Nederlandene), Akzo Nobel Chemicals International BV, Amersfoort (Nederlandene), Akzo Nobel Chemicals BV, Amersfoort (Nederlandene), og Akzo Nobel Functional Chemicals BV, Amersfoort (Nederlandene), ved lawyers C.R.A. Swaak og J. de Gou.
   Sagsøgeren har nedlagt følgende påstande:
   
               —
            
            
               Lovligheden af den anfægtede beslutning efterprøves i henhold til artikel 230 EF.
            
         
               —
            
            
               Den anfægtede beslutning annulleres i henhold til artikel 231 EF.
            
         
               —
            
            
               Kommissionen tilpligtes at betale sine egne og sagsøgernes omkostninger.
            
         Søgsmålsgrunde og væsentligste argumenter:
   Sagsøgerne anfægter Kommissionens beslutning af 9. december 2004 om en procedure i henhold til artikel 81 EF og artikel 53 EØS (sag COMP/E 2/37.533 Choline Chloride), hvori det fastslås, at sagsøgerne var involveret i et kompleks bestående af aftaler og samordnet praksis vedrørende prisfastsættelse, markedsdeling og fælles aktioner mod konkurrenter inden for cholinchlorid-sektoren i EØS, ligesom sagsøgerne pålægges en bøde.
   Til støtte for søgsmålet gør sagsøgerne gældende, at Kommissionen har overtrådt artikel 23, stk. 2 i forordning nr. 1/2003 (1), idet den også pålagde Akzo Nobel NV, der er Akzo Nobel-koncernens holdingselskab, ansvar for overtrædelsen. Ifølge sagsøgerne havde Akzo Nobel NV ikke afgørende indflydelse på dets datterselskabers forretningspolitik.
   Sagsøgerne gør endvidere gældende, at størrelsen af den bøde, de blev pålagt solidarisk, for en af sagsøgernes vedkommende overstiger grænsen på 10 % af omsætningen. Ifølge sagsøgerne burde Kommissionen have begrænset hvert selskabs individuelle ansvar.
   Sagsøgerne gør endelig gældende, at begrundelsespligten er tilsidesat. Ifølge sagsøgerne støttede Kommissionen sin beslutning om Akzo Nobel NV's solidariske ansvar på en fejlagtig begrundelse og den har undladt at oplyse, hvorfor den har fundet, at en af sagsøgerne hæfter solidarisk ud over grænsen på 10 % af omsætningen.
   
      (1)  Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EFT 2003 L 1, s. 1).